《白山茶歌》
清代·吴照

山茶白者色胜玉，产自麻源第三谷。涪翁作贼始纪之，群芳著谱缺标目。

我家旧圃有此花，不与红紫争丽华。苎萝美人含笑靥，玉真妃子披冰纱。

野人只解花前醉，未经考订分种类。琅琊王公淹雅才，命题偶为诸生试。

吾侪万事忽眼前，此花根种无能传。区区物产尚难辨，乡邦大者宁详焉。

春风连朝动帘幕，又见琼瑶堆灼灼。花今与我为乡人，但愿年年对花酌。

作者简介：（1755—1811）江西南城人，字照南，号白厂。乾隆五十四年拔贡，官大庾教谕，旋弃官卖画自给。善画竹，意气豪宕，兼工诗书。有《听雨楼集》、《说文字原考略》、《老子说略》。